সড়কে নিরাপত্তা চাওয়ায় ছাত্রদের ওপর সরকার নাখোশ। তাদের শাস্তির বিধান দেয়ায় দোষীরা আশকারা পেয়েছে। তারা এখন এত বেপরোয়া যে, খোদ স্বরাষ্ট্রমন্ত্রীর গাড়িকে আঘাত করেছে। তা ছাড়া সড়কপথে নিরাপত্তা সামান্যও বাড়েনি। এখনো প্রতিদিন দুর্ঘটনায় রাজপথে প্রাণ ঝরছে। এমন খবর হররোজ মিডিয়ায় প্রকাশ পাচ্ছে। রাজপথে শৃঙ্খলা বিধানের জন্য সম্প্রতি যে বিধি তৈরি করা হয়েছে, সেটা পূর্ণাঙ্গ নয় বলে বিশেষজ্ঞরা অভিমত ব্যক্ত করেছেন। রাজধানীতে এখন যে মারাত্মক যানজট, তারও শৃঙ্খলা বিধানে ব্যবস্থা নিতে হবে। তা না হলে আগামী দিনে সড়ক দুর্ঘটনায় হতাহতের সংখ্যা ভয়াবহপর্যায়ে পৌঁছবে। সড়কের নিরাপত্তা বিধান করার যে বিধিবিধান তা যদি শক্তিশালী না হয়, তবে এমন বিধান দিয়ে সুফল পাওয়ার সম্ভাবনা খুব কম।